**Værd at vide når du**

**yder en frivillig indsats**

**for Holstebro Kommune**

Når du som borger yder en frivillig indsats for Holstebro Kommune, er det populært sagt en win-win situation.

På den ene side skaber du et værdifuldt indhold i din hverdag, og på den anden side får vi bedre kommunale tilbud for borgerne, som vil opleve at der ydes en ekstra indsats.

Der er dog visse ting, som du for din egen skyld bør være opmærksom på, når du yder en frivillig indsats.

For at give dig den bedst mulige baggrundsviden har vi lavet en oversigt over, hvad du skal hæfte dig ved i forbindelse med f.eks. forsikringsforhold, tavshedspligt og socialt arbejde med børn.

**Kommunalt ansvar**

Frivillige er som udgangspunkt ikke omfattet af Holstebro Kommunes arbejdsskade- eller erhvervsansvarsforsikring. Men i visse tilfælde er kommunen dog forpligtet til at sikre de frivillige efter loven.

Hvis en frivillig kommer til skade, skal Arbejdsskadestyrelsen vurdere, om skaden er omfattet af arbejdsskadesikringsloven. Det sker ud fra bestemte kriterier. Hvis de er opfyldt, er den frivillige sikret gennem kommunen.

**Foreninger/organisationers ansvar**

Hvis du er medlem af en forening eller en organisation, har de som udgangspunkt det forsikringsmæssige ansvar, når du gør en frivillig indsats for dem.

Det betyder, at hvis du som frivillig er så uheldig at komme til skade - eller kommer til at gøre skade på andre og andres ejendele - skal foreningen eller organisationen dække en eventuel erstatning.

Anderledes er det, når frivillige og ansatte i en forening/organisation udfører arbejde, der går ***udover*** foreningens/organisationens formål. I den situation er du omfattet af en arbejdsskadeforsikring.

Konkret betyder det, at hvis du kommer til skade, skal Arbejdsskadestyrelsen ud fra bestemte kriterier vurdere, om skaden er omfattet af arbejdsskadesikringsloven. Er det tilfældet, skal foreningens eller organisationens arbejdsskadeforsikring dække skaden.

**Undersøg dine egne forsikringer**

Når du som frivillig privatperson overvejer at lave en frivillig social indsats, er det en god idé på forhånd at undersøge dine egne forsikringsforhold.

Du bør tjekke, om din ansvarsforsikring og ulykkesforsikring dækker ved uheld. Ofte dækker forsikringen, men ikke altid.

Hvis du f.eks. oplever en situation på én af kommunens arbejdspladser og tilbyder din hjælp og assistance, er du ikke omfattet af kommunens arbejdsskadeforsikring, hvis du kommer til skade.

Hvis du kommer til at gøre skade på personer og andres ting, skal du anmelde det til dit eget forsikringsselskab. Det er nemlig ikke sikkert, at kommunens forsikringer dækker.

**Kørsel i egen bil**

Hvad enten du som frivillig kører i egen bil eller i arbejdspladsens bil, skal skader altid anmeldes til bilens forsikring.

Bilens lovpligtige ansvarsforsikring dækker personskade på passagerer, men ikke føreren. Du er kun dækket, hvis du selv har en ulykkesforsikring – eller hvis der er en ansvarlig modpart.

**Tavshedspligt**

Tavshedspligt er en vital del af det kommunale arbejde og har til formål at beskytte borgerne mod misbrug af personfølsomme oplysninger.

Du har som frivillig i kommunen ikke den samme tavshedspligt som offentligt ansatte – men det betyder ikke, at du kan videregive enhver oplysning.

Alle kan straffes efter straffeloven, hvis man videregiver oplysninger om andres private forhold som f.eks. familie, seksualitet, sygdom, misbrugsproblemer, sociale forhold og privatøkonomi.

Det betyder, at du som frivillig ikke må give oplysninger om borgerne til hverken kommunale medarbejdere, pårørende eller andre, uden at borgerne har givet tilladelse til det.

Som frivillig skal du udfylde en tavshedserklæring. Du skal også vide, at kommunale medarbejdere ikke videregiver personfølsomme oplysninger til dig som frivillig, med mindre borgerne har givet deres tilladelse.

**Børneattester**

Når du enten som frivillig eller ansat arbejder med børn, skal der foreligge en børneattest. Den skal være med til at sikre, at de voksne ikke har været straffet for overgreb på børn.

Frivillige sociale organisationer, der får økonomisk støtte af kommunen, skal indhente børneattester på personer, som skal have direkte kontakt med børn under 15 år. Det samme gælder, hvis personen skal have fast tilknytning til organisationen.

I de frivillige sociale organisationer er det bestyrelsen, der skal indhente børneattester. For frivillige, der ikke er tilknyttet en frivillig organisation, indhenter kommunen børneattester.

**Yderligere oplysninger:**

www.forsikringsoplysningen.dk

www.ask.dk

www.frivillighed.dk

**Kontakt:**

Holstebro Kommune, Juridisk Team, [jura@holstebro.dk](mailto:jura@holstebro.dk), tlf. 9611 7017

Holstebro Kommune, Forsikringsadministrationen, forsikringsadministrationen@holstebro.dk, tlf. 9611 7512